Energipriserne er de seneste måneder bare eksploderet, og flere virksomheder kigger alt igennem for at finde steder at spare. Selvom kalenderen kun siger september, har julelysene flere steder i regionen været oppe at vende. I Assens syd for Mariager Fjord nægter en villavej og dens beboere at gå på kompromis med julebelysningen, Friis Shoppingcenter overvejer at droppe de sæsonbetonede lys , mens Fårup Sommerland ingen planer har om at sløjfe deres årlige 'Lysfald . Heller ikke i Aalborg Zoo planlægger man at fjerne julelysene i dyrenes øjne. - Vi har ingen planer om at lukke ned for vores julebelysning i år, siger Henrik Vesterskov Johansen, der er administrerende direktør i Aalborg Zoo. En del af produktet Den zoologiske have har ingen problemer med energipriserne, fordi de for nogle år tilbage fik låst deres elpris fast indtil 2025. Det kommer især parken til gode nu, men julebelysningen har alligevel været oppe og vende. - Vi har gjort os masser af overvejelser, men Jul i Zoo er blevet et vigtigt produkt for os, så vi kan ikke bare lukke ned, siger Henrik Vesterskov Johansen og fortsætter: - Vi sælger flere årskort end nogensinde, netop fordi vi er en helårsattraktion. I 2019 var julelysene også et tema for den zoologiske have, men dengang viste det sig, at julebelysningen står for under én procent af det samlede energiforbrug. Holder fortsat øje Direktøren understreger, at de er meget bevidste om deres forbrug, og at de allerede har et system, der øje med alt forbrug af el og vand. - I 1999 blev vi verdens første miljøcertificerede zoologiske have, og vi bruger mindre energi nu end dengang. Men bliver der problemer med forsyningsknaphed senere, så kan vi selvfølgelig blive nødt til at genoverveje, siger administrerende direktør i Aalborg Zoo, Henrik Vesterskov Johansen. Parken har i forvejen valgt at reducere antallet af åbningsdage omkring julen fra 37 til 27 i forhold til sidste år.

Opsummering:
Mens prisen på el bare stiger og stiger, overvejer flere nu, om der skal hænges julelys op i år. I Aalborg Zoo har man ingen planer om at droppe julebelysningen.